અમદાવાદની ઝાયડસ વેલનેસે હેઈન્ઝ ઈન્ડિયાનો બિઝનેસ 4595 કરોડ રૂપિયા (63 કરોડ ડોલર)માં ખરીદી લેવાની જાહેરાત કરી છે. ઝાયડસ તેની પેરેન્ટ કંપની કેડિલા હેલ્થકેર સાથે સંયુક્ત રીતે આ બિઝનેસ હસ્તગત કરશે. બન્ને કંપનીઓએ આ માટે કરાર પર હસ્તાક્ષર કરી લીધા હોવાની માહિતી તેમણે શેરબજારને આપી હતી. હેઈન્ઝ ઈન્ડિયા એ બ્રિટિશ કંપની ક્રાફ્ટ હેઈન્ઝની ભારતીય સબસિડરી છે, જે કોમ્પ્લાન, ગ્લુકોન ડી, નાઈસીલ, સમ્પ્રિતી ઘી જેવી બ્રાન્ડ ધરાવે છે. તાતા ગ્રુપ અને ડાબર ઈન્ડિયા આ બિઝનેસ હસ્તગત કરવાની રેસમાં હતા તેવું મનાય છે. કેડિલા હેલ્થકેરે બોમ્બે સ્ટોક એક્સચેન્જને આપેલી માહિતી મુજબ ઈક્વિટી અને ડેટના મિશ્રણ વડે આ ડીલ પાર પાડવામાં આવશે. પસંદગીના અગ્રણી પ્રાઈવેટ ઈક્વિટી ફંડ્સે ઈક્વિટી સપોર્ટ પૂરો પાડીને આ ડીલમાં ભાગીદારીની વચનબદ્ધતા દર્શાવી છે. હેઈન્ઝના વેલ્યુએશનમાં 40 કરોડ રૂપિયાની ઈક્વિટી કેપિટલ, 15 કરોડ રૂપિયાની રોકડનો સમાવેશ છે.